En skrue ad gangen åbner Per Thorling Hadsund og Ulla Egeskov fra Nordjyske Museer forsigtigt en trækasse fra Japan. Trækassen er ikke hvilken som helst. Den har været undervejs i to år – ikke i bogstavelig forstand – men Nordjyske Museer har i to år forhandlet med det japanske museum Hiroshima Peace Memorial Museum om at få trækassen til det nye koldkrigsmuseum Regan Vest, for den gemmer på et helt særligt stykke verdenshistorie. Inde i trækassen åbner de to medarbejdere fra Nordjyske Museer for endnu en kasse – denne gang af pap, hvor der inden i ligger to pakkelignende genstande, der er sirligt gemt væk i flere lag vat. De to pakker er lige så nøjsomt pakken ind – meget japansk, siger de to museumsmedarbejdere – og de gemmer på to fund fra Hiroshima, der er fundet omkring nedsalgsstedet for den første atombombe brugt i krig. - Der var jo en grund til, at man var bange for den her atomkrig, det understreger de her ting i den grad, for den er altødelæggende, siger Ulla Egeskov, der er museumsinspektør ved Nordjyske Museer. Smeltet glasflaske og sammensmeltet porcelæn og tagsten Det nordjyske museum i Rold Skov har fået lov at låne de to genstande i fem år, og sammen med resten af det snarligt åbne museum, skal de være med til at fortælle historien om koldkrigsbunkeren Regan Vest, og hvad befolkningen frygtede, da Regan Vest blev opført. - Vi har netop lånt dem hjem, fordi de er så tydelige – de er ikke svære at tolke – man skal ikke vide en hel masse for at forstå dem, siger Per Thorling Hadsund, der er konservator ved Nordjyske Museer. De to genstande er henholdsvis en smeltet glasflaske, der tydeligt viser atombombens kraft og varmepåvirkning samt en sammensmeltet genstand af porcelæn og tagsten, og de er noget af det sidste, der skal på plads i det nye koldkrigsmuseum Regan Vest, der på mandag i næste uge åbner for offentligheden. - Nu er vi ved at være i mål med det her – lige om lidt kan vi åbne museet, når vi har lagt de her genstande på plads, så det er megafedt, siger Ulla Egeskov. Tirsdag kunne museet så med rolig hånd og hvide handsker ligge de to genstande på plads i deres nye hjem for de næste fem år – en lille bedrift sammenlignet med de sidste to års utal af mails til Japan - Det har været rigtig besværligt, men det er hele besværet værd, siger Per Thorling Hadsund.
Koldkrigsmuseet Regan vest har tirsdag fået to helt særlig genstande på plads.